Author: klobucnik
Last saved by: agenda0
Company: Úrad vlády Slovenskej republiky

Úrad vlády SR						 Na rokovanie vlády SR
Sekcia hospodárskej politiky					 dňa 27.3.2002 
									 k číslu: 2177/2002 
									 k bodu: 22

S t a n o v i s k o

k informácii o prideľovaní a použití finančných prostriedkov zo Štátneho fondu      životného prostredia v druhom polroku 2001

I. 

 Materiál na rokovanie vlády SR predkladá minister životného prostredia na základe uznesenia vlády SR č. 190/1998. 

Materiál obsahuje návrh uznesenia vlády SR a NR SR, predkladaciu správu, informáciu, prílohy a návrh komuniké.

Podľa citovaného uznesenia vlády SR sa Informácia o prideľovaní a použití finančných prostriedkov zo Štátneho fondu životného prostredia (ŠFŽP) predkladá na rokovanie vlády a NR SR polročne, počnúc 30. júnom 1998.

Predložená informácia obsahuje údaje o predpokladaných a skutočných príjmoch ŠFŽP v druhom polroku 2001. V prílohe č. 1 je uvedený zoznam dotácií poskytnutých zo ŠFŽP v 2. polroku 2001, príloha č. 2 obsahuje prehľad pohľadávok ŠFŽP k 31.12.2001. 

II.

     Materiál nebol predložený na pripomienkové konanie.

III.

     Skutočné príjmy ŠFŽP k 31.12.2001 predstavovali 1 619 405 tis. Sk, čím presiahli predpokladané príjmy  (1 290 594 tis. Sk) o 328 811 tis. Sk. Zvýšené príjmy v roku 2001 oproti rozpočtu sa dosiahli úhradou poplatkov, odplát, všetkých druhov pokút, ktoré boli vymáhané ako pohľadávky, a splátkami dohodnutých splátkových kalendárov. Rozhodnutím ministra životného prostredia boli z tejto sumy  poskytnuté dotácie na 215 akcií vo výške 301 253 624 Sk (žiadostí o poskytnutie dotácie zo ŠFŽP bolo v uvedenom období 1829 a predstavovali sumu približne 7,7 mld. Sk). 

V druhom polroku 2001 bolo poskytnutých v skupine návratného financovania 22 úverov v celkovej výške 152 963 420 Sk. 

Informácia sa zmieňuje aj o pohľadávkach ŠFŽP, ktoré k 30. 6. 2001  (od roku 1993) predstavovali čiastku 1 120 411 601 Sk a k 31. 12. 2001 čiastku 871 729 532 Sk.  Prehľad pohľadávok ŠFŽP je v prílohe č.2. V informácii sa v tejto súvislosti uvádza, že vzhľadom k výške pohľadávok, ktoré ŠFŽP eviduje,  sa vymáhanie pohľadávok riešilo exekútormi a prostredníctvom právnickej kancelárie. Po ukončení vymáhania pohľadávok  bude MŽP SR pokladať nesplatené pohľadávky za nevymožiteľné a požiada MF SR o ich odpísanie. Vzhľadom na to, že informácia neprešla pripomienkovým konaním, a v záujme dodržania správneho legislatívneho postupu pri odpisovaní pohľadávok sa domnievame, že je dôležité, aby sa k tomuto problému vyjadrilo ministerstvo financií na rokovaní vlády SR.

Prijatím zákona č. 553/2001 Z.z.  o zrušení niektorých štátnych fondov sa ŠFŽP k 1.1.2002 zrušil, preto predkladatelia v návrhu uznesenia vlády SR navrhujú zrušiť aj uznesenie č. 190/1998. Predložená informácia je už v poradí šiesta, a v prípade zrušenia uvedeného uznesenia zároveň aj posledná. 

K predloženej informácii nemáme ďalšie pripomienky a po vyjadrení sa MF SR k navrhovanému postupu pri odpisovaní pohľadávok ju odporúčame  vláde SR zobrať na vedomie a prijať navrhované uznesenie. 

Bratislava 22. 3. 2002